**V N Ú T O R N Ý P O R I A D O K**

**ŠKOLSKÉHO KLUBU DETÍ**

**školský rok 2023/2024**

***1. Riadenie a organizácia ŠKD***

1. Školský klub detí riadi riaditeľka školy.
2. Výchovno-vzdelávaciu činnosť organizuje hlavná vychovávateľka.
3. Riaditeľka školy určuje počet oddelení podľa počtu prihlásených detí na pravidelnú dochádzku.
4. V oddelení ŠKD môže byť zapísaných najmenej 15 trvalo dochádzajúcich detí na celý čas pobytu v ŠKD.
5. Stravovanie detí zaradených do ŠKD nie je povinné.

***2. Prevádzka ŠKD***

1. Školský klub je v prevádzke spravidla celý školský rok, okrem dní pracovného pokoja a štátnych sviatkov denne od 6,30 hod. do 17,00 hod.
2. Počas školských prázdnin je prevádzka  ŠKD, ak sa prihlási najmenej 15 detí, v čase od 7,00 do 17,00 hod.

***3. Zaraďovanie detí***

1. Deti sa do ŠKD zaraďujú vždy na jeden školský rok, na základe písomnej prihlášky podanej zákonnými zástupcami.
2. O zaradení do ŠKD rozhoduje riaditeľka školy.
3. Do ŠKD sa prednostne zaraďujú deti na pravidelnú dochádzku, ktorých rodičia sú zamestnaní.
4. Zaraďujú sa do oddelení podľa veku a do záujmových útvarov podľa osobného záujmu o jednotlivé činnosti.

***4. Výchovno-vzdelávacia činnosť***

1. Výchovno-vzdelávacia činnosť v ŠKD je zameraná na rozvoj a upevňovanie získaných vedomostí počas vyučovania u detí, v čase mimo vyučovania a na ich prípravu na vyučovanie.
2. ŠKD organizuje svoju činnosť tak, aby sa deťom umožnila účasť aj na ďalších formách záujmovej činnosti.

***5. Dochádzka detí***

1. Rozsah dennej dochádzky, spôsob odchodu detí, prípadne záujmovú činnosť mimo ŠKD uvedie rodič na zápisnom lístku. Prípadné zmeny v dochádzke a spôsobe odchodu oznamuje rodič písomne.
2. Aby sa nenarúšala výchovno-vzdelávacia činnosť, dieťa môže byť (ak to nie je na zápisnom lístku uvedené) z ŠKD uvoľnené len na základe písomného oznámenia rodičov po naobedovaní.
3. Dieťa možno v priebehu školského roka prihlásiť a odhlásiť z ŠKD vždy 3 dní pred ukončením mesiaca.

***6. Starostlivosť o zdravie a bezpečnosť detí***

1. Za bezpečnosť detí počas ich celého pobytu v ŠKD zodpovedá príslušná p. vychovávateľka.
2. Prechod detí do ŠKD a ŠJ v rámci školy zabezpečuje vychovávateľka.
3. Počas konania popoludňajšieho vyučovania – nepovinných predmetov i náboženstva, vyučujúci preberajúci deti od vychovávateľky do svojej zodpovednosti a po skončení podľa dohody s rodičom, dieťa uvoľňujú domov, alebo odovzdávajú vychovávateľke.
4. Pri hrách a iných činnostiach je vychovávateľka povinná poučiť deti o bezpečnosti.
5. Pri činnostiach organizovaných mimo objektu ŠKD môže mať vychovávateľka najviac 25 detí.
6. V prípade úrazu poskytne vychovávateľka prvú pomoc, oznámi ho vedeniu školy, rodičom a napíše o ňom záznam.
7. Nosenie drahých a nebezpečných predmetov do ŠKD je zakázané.
8. Dieťa musí mať počas pobytu v ŠKD prezúvky. Deti majú mať svoje osobné veci (vrchné ošatenie, prezuvky, topánky) označené, pre prípad odcudzenia.
9. Straty z priestorov ŠKD u poisteného dieťaťa vybavuje vychovávateľka v spolupráci s rodičmi a vedením školy.
10. Pri vychádzkach, výletoch a iných podujatiach mimo objektu ŠKD zodpovedá za deti vychovávateľka až do ich rozchodu pred objektom ŠKD.
11. **Z miesta konania môže byť dieťa uvoľnené len na základe písomného súhlasu rodičov.**
12. Ak zistí vychovávateľka u dieťaťa nevoľnosť, prípadne teplotu, upovedomí o tom rodičov.

***7. Príspevok na úhradu za pobyt dieťaťa v ŠKD***

1. Príspevok na úhradu za pobyt dieťaťa v ŠKD je **8,-** EUR mesačne na jedno nezaopatrené dieťa.
2. Príspevok na úhradu za pobyt dieťaťa v ŠKD uhrádza zákonný zástupca podľa splátkového kalendára formou poštovej poukážky alebo internetom na bankový účet školy.
3. Poplatok sa platí nezávisle od času a počtu dní, ktoré dieťa strávi v ŠKD.
4. Ak rodič odhlási dieťa z ŠKD v priebehu mesiaca, nemá nárok na vrátenie poplatku.

5 Pokiaľ zákonný zástupca neuhradí stanovený príspevok za pobyt dieťaťa v ŠKD a boli využité všetky primerané a dostupné spôsoby na zabezpečenie úhrady, rozhodne vedenie školy a ŠKD o vyradení dieťaťa z klubu.

Tento vnútorný poriadok ŠKD nadobúda účinnosť od 01.09.2023

 \_\_\_\_\_\_\_\_\_\_\_\_\_\_\_\_\_
 riaditeľka školy